क्या आर्टिफिशियल इंटेलिजेंस टूल भरोसमंद हैं, जानिए कंपनी इन चैट्स का इस्तेमाल क्यों कर रही
Artificial Intelligence Tool - ChatGPT पिछले कुछ महीनों से आर्टिफिशियल इंटेलिजेंस टूल- ChatGPT चर्चा में है। ChatGPT यानी चैट जनरेटिव प्री ट्रेन्ड ट्रांसफॉर्मर। यह OpenAI का एक आर्टिफिशियल इंटेलिजेंस चैटबॉट है
पिछले कुछ महीनों से आर्टिफिशियल इंटेलिजेंस टूल- ChatGPT चर्चा में है। ChatGPT यानी चैट जनरेटिव प्री ट्रेन्ड ट्रांसफॉर्मर। यह OpenAI का एक आर्टिफिशियल इंटेलिजेंस चैटबॉट है।
कोई कविता लिखनी हो या किसी कंप्यूटर प्रोग्राम के कोड्स लिखने हों ChatGPT चंद मिनटों में ही ऐसा कर देता है। टेक्नोलॉजी की दुनिया में यह एक बड़ा बदलाव है। लेकिन अब सवाल ये उठता है कि क्या इस पर भरोसा किया जा सकता है या नहीं?
एक्सपर्ट्स का कहना है कि लोगों को आर्टिफिशियल इंटेलिजेंस टूल का इस्तेमाल करते समय एक बार तो इन पर संदेह करना चाहिए। आखिरकार ये टेक्नोलॉजी है। टेक्नोलॉजी के इस्तेमाल से प्राइवेसी का खतरा बना ही रहता है। कई बार ऐसा हुआ है कि यूजर की पर्सनल डिटेल लीक हो जाती है। यूजर्स कई बार अपनी हेल्थ से जुड़े सवाल AI चैटबॉट के साथ करते हैं। ऐसे में AI चैटबॉट के साथ क्या ये डिटेल्स या अन्य सीक्रेट्स शेयर करना सेफ है? इस सवाल का जवाब जानने के लिए नीचे दी गई कुछ बातों का ध्यान रखना जरूरी है।
1. क्या आपकी बातें सेव हो रही हैं? 
ChatGPT, बिंग और बार्ड जैसे AI चैटबॉट पर यूजर जो भी लिखता है, वो सब सेव होता है। हालांकि इन चैटबॉट्स में चैट हिस्ट्री डिलीट करने का ऑप्शन होता है। ऐसे ऑप्शन्स भी होते हैं जिन्हें एक्टिवेट करने से चैट सेव ही नहीं होती।
2. कंपनी इन चैट्स का इस्तेमाल क्यों कर रही? 
आर्टिफिशियल इंटेलिजेंस टूल बनाने वाली गूगल, OpenAI जैसी कंपनियां अपने AI मॉडल को ट्रेनिंग देने के लिए यूजर की चैट्स का इस्तेमाल करती हैं। जिससे AI चैटबॉट बेहतर और सटीक जवाब दे सके। कई बार इन चैट्स का इस्तेमाल ऐडवर्टाइजमेंट के लिए भी किया जाता है। जैसे- अगर यूजर ने चैटबॉट से आर्थोपेडिक शूज के बारे में सवाल किया है, तो इस चैट के आधार पर यूजर के पास आर्थोपेडिक शूज से जुड़े ऐडवर्टाइजमेंट दिखने लगेंगे।
इससे यूजर को भले ही ज्यादा फर्क न पड़े, लेकिन जब भी स्वास्थ्य संबंधी चिंताएं और डिजिटल ऐडवर्टाइजमेंट आमने-सामने आते हैं, तो नुकसान की संभावना होती है। 'वॉशिंगटन पोस्ट' के मुताबिक, WebMD और Drugs.com जैसी कुछ साइट्स ने ऐडवर्टाइजमेंट कंपनियों के साथ यूजर्स की हेल्थ से जुड़ी सेंसेटिव जानकारियां शेयर की हैं। कई डेटा ब्रोकर्स भी पैसे कमाने के लिए यूजर्स की हेल्थ इन्फॉर्मेशन बेच देते हैं।
इस मामले पर ChatGPT बनाने वाली OpenAI कंपनी का कहना है कि वो यूजर की चैट का इस्तेमाल सिर्फ ChatGPT को ट्रेनिंग देने के लिए करते हैं। ChatGPT के पास हर उस सवाल का जवाब है जो इंटरनेट पर मौजूद है, लेकिन यह उसी सवाल का जवाब दे सकता है जो पहले इंटरनेट पर पूछा गया हो। यह एक सॉफ्टवेयर है जो इंटरनेट पर मौजूद जानकारी को पढ़कर जवाब देता है।
सैकड़ों आर्टिकल्स पढ़कर चैट GPT अपने जवाब तैयार करता है
उदाहरण के तौर पर अगर आपने एक आर्टिकल लिखकर किसी ब्लॉग पर पब्लिश किया तो यह जानकारी इंटरनेट पर उपलब्ध होगी। इसी तरह सैकड़ों आर्टिकल्स पढ़कर ChatGPT अपने जवाब तैयार करता है। जिन सवालों के जवाब खोजने में वक्त लगता है उनके लिए इसे काम में लिया जा सकता है।
ओपन AI की वेबसाइट पर जाकर ChatGPT पर क्लिक करके आप इसका यूज कर सकते हैं, लेकिन आपको सही सवाल पूछना आना चाहिए। साथ ही उस विषय की जानकारी भी होनी चाहिए। इससे आप तय कर पाएंगे कि जवाब सही है या गलत।
अगर आपको रॉकेट साइंस सीखनी है तो चैट GPT सही विकल्प नहीं है। बेशक यह आपको बता देगा कि कौन से एंगल पर रॉकेट चलेगा, लेकिन इससे पूरी प्रक्रिया जान पाना मुश्किल होगा। OpenAI कंपनी की स्पोक्सपर्सन का कहना है कि हम कोशिश करते हैं कि यूजर क सटीक जानकारी मिले इसके लिए हम उनकी चैट्स पर निर्भर करते हैं।
3. क्या कोई व्यक्ति इन चैट्स को देख रहा है?
कई बार चैटबॉट के रिस्पॉन्स की जांच करने के लिए रिव्यूअर्स (व्यक्ति) यूजर की चैट पढ़ते हैं। उदाहरण के तौर पर गूगल को ले लीजिए, गूगल रिव्यू और एनोटेशन के लिए यूजर की चैट को 4 साल तक सेव रखता है। रिव्यूअर्स यूजर के गूगल अकाउंट को तो नहीं देख पाते हैं लेकिन फिर भी कंपनी अपने चैटबॉट-बॉर्ड पर पर्सनल जानकारी जैसे-नाम, एड्रेस शेयर करने से मना करती है।
4. कंपनी कब तक यूजर की चैट सेव करती है? 
ज्यादा वक्त के लिए चैट या डेटा सेव करने से प्राइवेसी और सिक्योरिटी का खतरा बना रहता है। कई बार कंपनी हैक हो जाती है या फिर डेटा बेच देती है। ChatGPT बनाने वाली कंपनी ने अपनी प्राइवेसी पॉलिसी के बारे में ज्यादा जानकारी नहीं दी। कंपनी का कहना है कि जब तक कंपनी को यूजर डेटा की जरूरत रहती है, तब तक कंपनी इसे अपने पास रखती है। वहीं, गूगल, माइक्रोसॉफ्ट जैसी कंपनियां तब तक डेटा सेव रखती हैं, जब तक यूजर उन्हें डेटा डिलीट करने के लिए नहीं कहता।
5. क्या चैटबॉट से मिली जानकारी भरोसेमंद है?
एक्सपर्ट्स का कहना है कि इंटरनेट पर बहुत सारी जानकारियां उपलब्ध हैं। अगर हेल्थ की बात करें तो यूजर्स को जरूरी और गैर-जरूरी दोनों तरह की जानकारियां मिलेंगी। ऐसे में ChatGPT से मिली जानकारी पर रेगुलर सर्च इंजन से मिली जानकारी से ज्यादा भरोसा किया जा सकता है। क्योंकि ChatGPT गैर-जरूरी जानकारियां फिल्टर करके जवाब देगा। लेकिन इसका ये मतलब नहीं कि जो जवाब ChatGPT ने दिया हो वो बिलकुल सही हो। एक्सपर्ट्स का कहना है कि फिलहाल ये टेक्नोलॉजी नई है। इसे टेस्ट किया जा रहा है। लेकिन जब लोग इस पर भरोसा करने लगेंगे, तो ये खतरनाक साबित हो सकती है।